ΓΡΑΠΤΗ ΕΡΩΤΗΣΗ E-0619/98 υποβολή: Gijs de Vries (ELDR) προς την Επιτροπή (9 Μαρτίου 1998)

Θέμα: Καταπολέμηση της διαφθοράς στον τομέα των κρατικών προμηθειών σε διεθνές επίπεδο

Η διαφθορά τείνει να παίζει κάποιο ρόλο κατά την ανάθεση συμβάσεων έργου για υποδομές του δημόσιου τομέα στις αναπτυσσόμενες χώρες. Από φόβο μήπως χάσουν τη σύμβαση εξαιτίας των ανταγωνιστών τους διάφορες επιχειρήσεις δεν διστάζουν να «λαδώσουν».

Η διαφθορά θα μπορούσε να δεχθεί ισχυρό πλήγμα εάν τα κράτη μέλη της ΕΕ συμφωνούσαν οι ανταγωνιστικές πρακτικές υποβολής προσφορών, για ορισμένες κατηγορίες πωλήσεων, να υπόκεινται σε έλεγχο. Στο πλαίσιο των διαδικασιών αυτών, η Παγκόσμια Τράπεζα, παραδείγματος χάριν, θα μπορούσε να καλείται να εποπτεύει ανοιχτές προσκλήσεις για υποβολή προσφορών για όλες τις πωλήσεις που υποστηρίζονται από πιστωτικούς και εγγυητικούς οργανισμούς της ΕΕ στον τομέα των εξαγωγών σε ορισμένες συμπεφωνημένες κατηγορίες έργων. Η Τράπεζα έχει ήδη πείρα έσωθεν στη διαχείριση τέτοιων διαδικασιών για έργα που χρηματοδοτεί ή ίδια και θα μπορούσε να προσφέρει, έναντι προμηθειών, υπηρεσίες στους πιστωτικούς οργανισμούς εξαγωγών. Παρόμοιες ρυθμίσεις επιλογής θα μπορούσαν να εφαρμοσθούν για άμεσους προμηθευτές εξοπλισμών και υπηρεσιών σε έργα του δημόσιου τομέα.

Προτίθεται η Επιτροπή να διερευνήσει με τα κράτη μέλη της ΕΕ την ιδέα αυτή προς όφελος της καλής διαχείρισης, του θεμιτού ανταγωνισμού και της καταπολέμησης του διεθνούς εγκλήματος - ιδέα που υποστηρίζεται από την Διακυβερνητική Ομάδα των Είκοσι Τεσσάρων για Διεθνή Νομισματικά Ζητήματα;

Απάντηση της κας Gradin εξ ονόματος της Επιτροπής (19 Μαΐου 1998)

Η Επιτροπή στην ανακοίνωση της για την πολιτική της Ένωσης κατά της δωροδοκίας ((COM(97)192 τελικό. )) της 21ης Μαΐου 1997 εισηγήθηκε τη χάραξη μιας ευρείας στρατηγικής κατά της δωροδοκίας που να καλύπτει τομείς όπως οι δημόσιες συμβάσεις, η φοροαπαλλαγή για τα ποσά που προσφέρονται εν είδει δωροδοκίας, οι χρηματοοικονομικές συναλλαγές, η κατάρτιση μαύρου πίνακα και η εξωτερική ενίσχυση και συνεργασία.

Η Επιτροπή συζητάει με την Παγκόσμια Τράπεζα τρόπους συνεργασίας για την καταπολέμηση της δωροδοκίας στο πλαίσιο της συνδρομής προς τρίτες χώρες. Η Επιτροπή και η Παγκόσμια Τράπεζα συμμερίζονται την άποψη ότι η δωροδοκία είναι ένα πρόβλημα του συστήματος το οποίο πρέπει να αντιμετωπιστεί σε διάφορα επίπεδα, συμπεριλαμβανομένων των πρακτικών των συμβάσεων. Αυτή τη στιγμή η Επιτροπή βρίσκεται στο στάδιο του εντοπισμού χωρών στην Αφρική και στην Κεντρική και Ανατολική Ευρώπη όπου θα μπορούσε να συνεργαστεί πιο ενεργά για την καταπολέμηση της δωροδοκίας.

Η Επιτροπή, στην ανακοίνωση της για τις δημόσιες συμβάσεις ((COM(98)143 τελικό. )) της 11ης Μαρτίου 1998, ανέλαβε να διασφαλίσει την τήρηση των κοινοτικών κανόνων για τις συμβάσεις, όσον αναφορά την κατακύρωση από τις δικαιούχες χώρες των συμβάσεων εξωτερικής ενίσχυσης που χρηματοδοτούνται από τους κοινοτικούς πόρους, καθώς και αυτών που καταρτίζονται στο πλαίσιο των διμερών ή περιφερειακών συμφωνιών που έχει συνάψει η Ένωση.

Συμφωνίες, διάφορες συμβάσεις, πρωτόκολλα και κανονισμοί καθορίζουν ορισμένα πρότυπα προστασίας κατά της απάτης και της δωροδοκίας όταν ενέχονται συμφέροντα της Κοινότητας. Αυτά τα πρότυπα αποτελούν σημαντικό στοιχείο αναφοράς όταν αυτά τα θέματα συζητούνται με τρίτες χώρες, και ιδιαίτερα στο πλαίσιο της «χρηστής διοίκησης».

Μία πολυμερής ομάδα εργασίας της Παγκόσμιας Οργάνωσης Εμπορίου εξετάζει ορισμένες πτυχές των δημόσιων συμβάσεων με στόχο τη σύναψη δεσμευτικής πολυμερούς συμφωνίας που να παρέχει διαφανή πολιτική συμβάσεων και διαφανείς πρακτικές, η οποία θα εντείνει σημαντικά τον αγώνα κατά της δωροδοκίας στην κατακύρωση των δημόσιων συμβάσεων.

Η ομάδα εργασίας για τις εξαγωγικές πιστώσεις του Οργανισμού Οικονομικής Συνεργασίας και Ανάπτυξης (ΟΟΣΑ), στην οποία συμμετέχουν όλα τα κράτη μέλη και η Επιτροπή, διεξάγει συζητήσεις που αφορούν τον τρόπο με τον οποίο θα εφαρμοστεί στη διάθεση εξαγωγικών πιστώσεων η Σύμβαση του ΟΟΣΑ για την καταπολέμηση της δωροδοκίας των αλλοδαπών δημόσιων υπαλλήλων στις διεθνείς εμπορικές συναλλαγές.